Tribunalul Dâmboviţa a decis prelungirea cu încă 30 de zile a măsurii arestului preventiv în cazul fraților Marin, cei trei bărbați inculpați în cazul omorului care a avut loc la un hotel din Padina.
"Soluţia pe scurt: (…) admite propunerea formulată la data de 04.03.2024 de către Ministerul Public – Parchetul de pe lângă Tribunalul Dâmboviţa (…) şi în consecinţă: (…) prelungeşte măsura arestării preventive luată faţă de inculpaţii: M.L., M.L.J. şi M.G.A., fiul lui Fabian şi Sidonia, toţi aflaţi în stare de arest preventiv în Centrul de Reţinere şi Arest Preventiv din cadrul I.P.J. Dâmboviţa, prin încheierea pronunţată de către judecătorul de drepturi şi libertăţi din cadrul Tribunalului Dâmboviţa la data de 12.02.2024 (…) pe o perioadă de 30 zile, începând cu data de 13.03.2024 şi până la data de 11.04.2024 inclusiv", se arată în decizia instanţei, conform Agerpres.
Dintre aceștia au cerut să le fie înlocuită măsura arestului preventiv cu arestul la domiciliu, iar al treilea voia înlocuirea cu măsura controlului judiciar. Instanța a respins toate solicitările.
Amintim faptul că în noaptea de 10 spre 11 februarie 2024, un bărbat a fost ucis la un hotel din stațiunea Padina.
Pe imaginile surprinse de un martor, se vede momentul exact în care Solomon, Armando și Louis Justin Marin, fiii vrăjitoarei Sidonia, sunt extrem de tensionați imediat după ce victima a fost îngjunghiată. În tot acest timp, celelalte persoane prezente încearcă să îi calmeze pe cei 3 indivizi care continuau agresiunea, în ciuda faptului că Sorin Anghel se afla deja într-o stare critică și era lipsit de orice formă de apărare. După ce oamenii reușesc să-i scoată pe agresori din local, Sorin Anghel se prăbușește cu fața în jos peste o masă.
Oamenii legii au reușit să facă filmul crimei cu ajutorul imaginilor suprinse de mai mulți participanți la petrecere. Mai exact, anchetatorii susțin că Laurențiu Marin, zis și Solomon, ținea în mână un cuțit cu lama îndreptată către podea și avea pete de sânge pe tricou. Totodată, pe imagini se poate observa cum cei 3 aruncă cu diverse obiecte în victima care zăcea pe jos.
"În cursul nopţii de 10 spre 11 februarie 2024, poliţiştii din cadrul Inspectoratului de Poliţie Judeţean Dâmboviţa au fost sesizaţi prin SNUAU 112 cu privire la faptul că, la un hotel din comuna Moroeni, zona montană Padina, un bărbat a fost înjunghiat. Poliţiştii s-au deplasat la faţa locului, unde, din nefericire, au identificat decedată victima, respectiv un bărbat de 41 de ani, din Târgovişte", anunţa, pe 11 februarie, Inspectoratul de Poliţie Judeţean (IPJ) Dâmboviţa.
Sorin Anghel avea doi copii şi locuia în Târgovişte.